AXUDAS MUNICIPAIS ESCOLARES DE LIBROS, MATERIAL ESCOLAR E COMEDOR PARA ALUMNOS/AS EN CENTROS PÚBLICOS E PRIVADOS CONCERTADOS DE EDUCACION INFANTIL (2ª ETAPA, PRIMARIA E SECUNDARIA OBLIGATORIA CURSO 2016-17)
ADMINISTRACIÓN LOCAL — Municipal — Vigo (Subvencións, 06/06/2016)

A Xunta de Goberno Local, na sesión extraordinaria e urxente do 30 de maio de 2016 adoptou o seguinte acordo: A Constitución española de 1978 consagra, no seu Art.39, o deber dos poderes públicos de asegurar a protección social, económica e xurídica da familia. Pola súa parte, o Estatuto de Autonomía de Galicia lexitima a actuación lexislativa da Comunidade Autónoma no eido da protección da familia, infancia e adolescencia, nos títulos competenciais xenéricos de asistencia social e de promoción do desenvolvemento comunitario (Art.27 EAG). A normativa de réxime local (Art.25.1 da L.7/1985, do 2 de abril, Reguladora das Bases do Réxime local – LRBRL e Art.80.1 da L.5/1997, do 22 de xullo, de Administración local de Galicia – LALGA) prevé que os municipios, para a xestión dos seus intereses e no ámbito das súas competencias, poden promover actividades e prestar os servizos públicos que contribúan a satisfacer as necesidades e aspiracións da comunidade veciñal, asumindo como competencia propia, entre outras, a avaliación e información de situacións de necesidade social e a atención inmediata a persoas en situación ou risco de exclusión social; servizo declarado obrigatorio para os municipios de poboación superior a 20.000 habitantes (Arts.25.2. e) e 26.1. c) LRBRL, na redacción dada pola L.27/2013, do 27 de decembro). De acordo coa nova redacción do Art.25.1 da L.7/1985, do 2 de abril, Reguladora das Bases do Réxime local (LRBRL), o municipio, para a xestión dos seus intereses e no ámbito das súas competencias, pode promover actividades e prestar os servizos públicos que contribúan a satisfacer as necesidades e aspiracións da comunidade veciñal, exercendo en todo caso, como competencias propias, nos termos da lexislación estatal e autonómica, en materias tales como: «avaliación e información de situacións de necesidade social e a atención inmediata a personas en situación ou risco de exclusión social»; servizo declarado obrigatorio para os municipios de poboación superior a 20.000 habitantes (Arts.25.2. e] e 26.1. c] LRBRL). A L.5/2014, do 27 de maio, do Parlamento de Galicia, de medidas urxentes derivadas da entrada en vigor da Lei 27/2013, do 27 de decembro, de racionalización e sustentabilidade da Administración Local, considera que “non se entenderá como exercicio de novas competencias”, entre outras, a continuidade na prestación dos servizos xa establecidos e da actividade de fomento e a formalización de convenios de colaboración de concesión de subvencións (Art.3.3.). Ademais, sinala claramente que, con carácter xeral, as competencias atribuídas ás EELL pola lexislación autonómica anterior á entrada en vigor da LRSAL: «continuarán exercédoas elas, rexéndose pola indicada lexislación ou, de ser o caso, polo dereito estatal aplicable como supletorio, sen prexuízo do disposto nas disposicións adicionais cuarta e quinta sobre a asunción pola Comunidade Autónoma das competencias relativas á educación, saúde e servizos sociais»; e aclara que as competencias que a CA de Galicia deberá asumir en materia de educación, saúde e servizos sociais: «continuarán sendo prestadas polos municipios mentres non se dean as condicións previstas para o seu traspaso na normativa básica e, en particular, o establecemento do novo sistema de financiamento autonómico e das facendas Locais previsto nela» (Disps. Adics.1ª e 4ª L.5/2014). No eido da normativa sectorial, a L.13/2008, do 3 de decembro, de Servizos sociais de Galicia, atribúelle ás Corporacións locais a creación e xestión dos servizos comunitarios básicos, configurándose como servizos de carácter integrador e principal instancia do sistema galego de servizos sociais para o desenvolvemento de intervencións de carácter preventivo, de atención integral a persoas, familias e de incorporación socio-laboral e habilita expresamente ós concellos para conceder axudas económicas destinadas a apoiar o coidado dos menores, paliar situacións transitorias de necesidade, garantir un mínimo de subsistencia e reforzar procesos de integración familiar e inclusión social. Finalmente, a Lei 3/2011, do 30 de xuño, de apoio á familia e á convivencia de Galicia, garante a protección total da familia; en especial, a das familias valoradas de especial consideración, ás que se lles asegura un trato preferente nos ámbitos educativos, da vivenda, cultura, novas tecnoloxías, etc. O Art.8 desta lei atribúe tamén competencias ós municipios para a execución de programas e proxectos destinados á atención das familias. O programa de axudas municipais escolares de libros, material escolar e comedor leva facéndose no Concello de Vigo desde hai máis de vinte anos, observándose un crecemento tanto na demanda como no seu orzamento. Están destinadas ós/ás alumnos/as matriculados/as en centros docentes públicos e privados concertados, empadroados/as e pertencentes a unidades familiares carentes de recursos económicos suficientes. Por todo isto, promóvese a concesión de axudas municipais de libros, material escolar e comedor, no marco xurídico definido pola Lei 9/2007, do 13 de xuño, de subvencións de Galicia, os preceptos básicos da Lei 38/2003, do 17 de novembro, xeral de subvencións, o Real Decreto 887/2006, do 21 de xullo, polo que se aproba o Regulamento da Lei 38/2003, as Bases de execución do orzamento municipal e a demais normativa de aplicación. Estas Bases teñen por obxecto regular o procedemento para a concesión de subvencións ás familias dos/as alumnos/as de centros docentes públicos e privados concertados, de educación infantil (2ª etapa), educación primaria e secundaria obrigatoria, con enderezo en Vigo, para o curso 2016-2017. As axudas de libros, material escolar e comedor van dirixidas, prioritariamente, a menores de familias con dificultades socioeconómicas e dificultades en conciliar a súa vida familiar e laboral. A finalidade última das subvencións é apoiar ás unidades familiares que, por insuficiencia de recursos económicos, non poden afrontar o custo do servizo. Os programas subvencionables serán: 1. Axudas para a adquisición de libros e material escolar para Educación Infantil (2ª etapa). No concepto de material escolar inclúese todo o material necesario para o desenvolvemento do curso académico en función das obrigas de cada colexio e as súas técnicas de aprendizaxe (mandilón, chandal, material informático e material funxible). 2. Axudas para comedores escolares (de setembro a xuño, ámbolos dous incluídos) para alumnos/as matriculados/as nos niveis de Educación Infantil (2ª etapa), Educación Primaria e Educación Secundaria Obrigatoria. Estas axudas outorgaranse de acordo cos principios de publicidade, concorrencia e obxectividade. A publicación das presentes Bases e a resolución das axudas realizarase no taboleiro oficial de anuncios da Casa do Concello, nos Centros de Servizos Sociais Municipais, na páxina web do Concello de Vigo www.vigo.org. e no BOP de Pontevedra. Anunciarase igualmente no BOP o prazo de presentación de solicitudes, que será reiterado por medio de anuncio na prensa local. O prazo de presentación de solicitudes será de vinte (20) días hábiles, contando desde o seguinte á publicación oficial do extracto da convocatoria na forma e nos termos previstos na LXS (Arts.17.3. b.), 18 e 20.8) en relación coa Base de Datos Nacional de Subvencións–BDNS (Resolucións IGAE do 7, 9 e 10 de decembro de 2015). Así mesmo, publicarase no taboleiro de anuncios da casa do Concello, nos Centros de Servizos Sociais Municipais e na paxina web do Concello de Vigo www.vigo.org debendo inserirse no “Portal de Transparencia e bo goberno” do Concello de Vigo http://transparencia.vigo.orgAs axudas que se concedan a través deste programa unha vez resoltas, publicaranse no taboleiro oficial de anuncios da Casa do Concello e nos Centros de Servizos Sociais Municipais, con expresión do DNI, NIE ou pasaporte do solicitante (ordenado numericamente)/expediente/colexio/finalidade da subvención (libros, material escolar ou comedor ou ambas) e a resolución recaída (concedida-denegada ou lista de agarda). O programa de axudas para comedores escolares intégrase coas modalidades A) e B), que deben reunir os requisitos que a seguir se sinalan: Modalidade A): Refírese a aquelas solicitudes presentadas no prazo ordinario establecido nestas Bases, tanto para as axudas municipais escolares de libros e material escolar como para as axudas de comedor, reunindo os requisitos establecidos na Base sexta. Modalidade B): Con carácter excepcional, e co fin de dar protección ás situacións carenciais ou excepcionais do alumnado xurdidas unha vez pechado o prazo ordinario da presentación de solicitudes e resoltas as axudas, poderán solicitarse subvencións para o comedor con carácter excepcional a partir do 1 de novembro de 2016. Terán que cumprir cos requisitos esixidos na Base sexta, achegar a documentación sinalada na Base sétima e sinalar a causa da excepcionalidade da solicitude. Os/as alumnos/as estarán matriculados/as no curso 2016-2017 en centros públicos ou con concerto nos niveis de: Educación Infantil (2ª etapa) 3 a 5 anos Educación Primaria (1º a 6º) 6 a 12 anos Educación Secundaria Obrigatoria (1º a 4º) 12 a 16 anos As axudas municipais escolares de libros, material escolar e comedor son incompatibles con calquera outra axuda para a mesma finalidade de organismos públicos ou privados, agás as que concede o propio Concello de Vigo a través de FOANPA, comprometéndose o solicitante a comunicar e/ou reintegrar o concedido polo Concello de Vigo no caso de ter percibido outra axuda. Non poderán acceder ás axudas de comedor municipais os/as alumnos/as matriculados/as en centros docentes públicos non universitarios dependentes da Consellería con competencias en materia de educación da Xunta de Galicia que cumpran os requisitos para acceder ás axudas de comedor reguladas no Decreto 132/2013, do 1 de agosto, da Consellería de Cultura, Educación e Ordenación universitaria. Tampouco non poderán acceder ás axudas de libros, material escolar e comedor os/as alumnos/as tutelados/as pola Xunta de Galicia. No caso de ter axuda de comedor concedida e seren tutelados pola Xunta, esta sería revogada. Serán requisitos necesarios para ser beneficiario das axudas os seguintes: a) Que a unidade familiar de convivencia resida e estea empadroada no Concello de Vigo (a comprobación realizarase polo propio Departamento de Benestar Social). b) Convivir cos/cas alumnos/as para os que se solicitan as axudas. c) Con respecto á axuda de comedor, débese contar con praza no centro, de non ser así, aínda tendo concedida a axuda, non se fará efectiva. d) Que os/as alumnos/as para os/as que se solicitan as axudas estean matriculados/as ou teñan reserva de matrícula en centros públicos ou con concerto, en segunda etapa de Educación Infantil, Educación Primaria e Educación Secundaria Obrigatoria. e) Ter presentada a solicitude e o resto da documentación necesaria durante os prazos estipulados. f) Que a capacidade económica da unidade familiar de convivencia non exceda do 75% do IPREM, que equivale ao 100% do subsidio básico da RISGA, equivalente a 4.792,56 € anuais. No caso de non existir datos dos ingresos da unidade familiar, computarase como mínimo familiar o equivalente ó subsidio básico da RISGA (4.792,56 €/anuais). Para estes efectos, considerarase que a capacidade económica será o resultado de deducir dos ingresos netos os gastos xustificados en concepto de aluguer ou amortización de hipoteca para compra da vivenda que constitúa o seu domicilio habitual, ata un máximo de cincocentos euros ó mes (500€/mes) dividido polo número de membros que integran a unidade familiar. Os gastos de vivenda teranse en conta sempre e cando ningún membro da unidade de convivencia dispoña en propiedade de ningún ben inmoble que non sexa o seu domicilio habitual. Se os tivese, non se terían en conta eses gastos. Nos casos en que a capacidade económica da unidade familiar experimentase unha deterioración significativa en relación coa que consta na declaración de IRPF do último exercicio, os interesados terán que manifestar esta circunstancia e acreditar a nova situación económica achegando a documentación xustificativa correspondente ó primeiro trimestre do ano 2016. g) Que os centros educativos para os que se solicita a axuda estean situados no termo municipal de Vigo. Para os efectos destas axudas enténdese por “unidade familiar de convivencia”: a) A formada polos cónxuxes e os seus descendentes, que convivan habitualmente. b) Nos casos de separación legal, viuvez, familia monoparental ou unión de feito sen vínculo matrimonial, a formada polos respectivos titulares cos seus descendentes, que convivan habitualmente. c) A formada polo/a posible beneficiario/a e os seus acolledores de feito ou de dereito, que convivan habitualmente. d) A separación transitoria motivada por razóns de estudo, traballo, tratamento médico ou outras causas semellantes non rompen a convivencia para estes efectos. As solicitudes das axudas municipais para libros, material escolar e comedor, acompañadas da documentación esixida, presentaranse no modelo oficial que figura como Anexo I. Estarán debidamente cubertas e asinadas pola persoa solicitante (maior de idade ou emancipada) e o resto dos membros maiores de idade que formen a unidade de convivencia. Xunto coa solicitude achegarase a seguinte documentación: a) Fotocopia do DNI, NIE ou pasaporte do solicitante e dos membros maiores de 18 anos, sempre que non consten xa na base de datos do Departamento de Benestar Social. b) Fotocopia do libro de familia completo ou documentación oficial acreditativa dos membros da unidade familiar, coas súas datas de nacemento, sempre que non consten na base de datos do Departamento. c) Para os/as alumnos/as de Educación Infantil (2ª etapa) que soliciten libros e material escolar, achegarán un xustificante do centro educativo no que se faga constar que para o curso 2016-17 están matriculados/as ou teñen reserva de matrícula neste nivel educativo. d) Para os/as alumnos/as de Educación Infantil (2ª etapa), primaria ou secundaria obrigatoria que soliciten axudas de comedor, achegarán un xustificante do centro escolar no que se faga constar que teñen interese no servizo de comedor para o curso 2016-2017. e) No caso de discapacidade dalgún dos membros da unidade familiar incluídos na solicitude, deberán presentar un dos seguintes documentos que acredite esta circunstancia: 1.—Certificado emitido polo órgano competente de grao de discapacidade cunha porcentaxe igual ou superior ó 33%. 2.—Resolución ou certificado emitido pola Seguridade Social de pensión de incapacidade permanente nos graos de total, absoluta ou gran invalidez.3.—Documento acreditativo da condición de pensionista de clases pasivas cunha pensión de xubilación ou retiro por incapacidade permanente para o servizo ou inutilidade. f) Declaración de IRPF do último exercicio de todos os membros da unidade familiar (só no caso de que non autoricen ó Concello de Vigo para obter doutros organismos públicos e privados, incluída a AEAT, a información necesaria para tramitar e resolver as solicitudes). g) Certificado actual de vida laboral de todos os integrantes da unidade familiar de convivencia maiores de 18 anos. h) De ser o caso, certificado anual dos ingresos percibidos correspondentes ó ano 2015 expedido polo organismo competente, das pensións da Seguridade Social, subsidio de desemprego, RISGA ou calquera outra prestación pública que se estea a percibir por calquera dos membros da unidade familiar de convivencia. i) No caso de situación de violencia de xénero no ámbito familiar, documentación acreditativa. j) Sentenza xudicial de separación ou divorcio e/ou convenio regulador onde conste a custodia do causante, así como a pensión de alimentos. k) No suposto de resultar beneficiario das axudas de libros e material escolar de educación infantil (2ª etapa), no momento de recibir o talón presentará factura xustificativa orixinal do gasto realizado. l) De ser o caso, contrato de aluguer (xustificante do pagamento mensual actualizado). Excepcionalmente, en ausencia de contrato escrito, poderá acreditarse mediante xustificantes das transferencias bancarias de aluguer dos dous meses anteriores á publicación da convocatoria (extracto), onde conste o enderezo da vivenda alugada e o nome e apelidos do arrendatario; ou dous recibos das entregas realizadas en concepto de aluguer, nos que consten os seguintes datos: concepto, mensualidade, importe e identificación da parte arrendadora (nome, apelidos, DNI e sinatura). m) De ser o caso, documentación xustificativa dos gastos realizados en concepto de amortización de hipoteca da vivenda habitual na que conste concepto, mensualidade, importe e identificación da vivenda hipotecada. n) Calquera outra documentación que xustificadamente sexa requirida polo Departamento de Benestar Social para poder tramitar, valorar e resolver as solicitudes de axudas. Os/as solicitantes das axudas presentarán as súas solicitudes a través do Rexistro xeral municipal ou por calquera dos medios previstos no Art.38.4 da Lei 30/1992, do 26 de novembro, de Réxime xurídico das Administracións públicas e do Procedemento administrativo común (LRX-PAC). A instrución do procedemento de concesión das axudas correspóndelle ó Departamento de Benestar Social, que recibirá as solicitudes e comprobará os requisitos esixibles e a documentación acreditativa e, de ser o caso, requirirá para que no prazo de 10 días hábiles se subsane a solicitude ou complete a documentación preceptiva (Art.71.1 LRX-PAC), coa advertencia de que, de non facelo así, teráselle por desistido da súa petición, logo da resolución que deberá ser ditada nos termos do Art.42 LRX-PAC. Con carácter xeral, as solicitudes valoraranse tendo en conta a renda per cápita dos ingresos do ano 2015 dos compoñentes da unidade familiar de convivencia. No caso de acreditar un deterioro da capacidade económica da unidade familiar, no sentido indicado na Base sexta, letra f), a renda per cápita considerada será a correspondente o primeiro trimestre do ano 2016. Para os efectos do cálculo da renda per cápita, computarán por dous os membros da unidade familiar que, figurando na solicitude, teñan unha discapacidade igual ou superior ao 33%, ata un máximo de dous membros. Para os efectos do cálculo da renda per cápita, computarán por dous cando o/a solicitante fose vítima de violencia de xénero. A lista de concesión farase por orde inversa ó da contía da renda per cápita da unidade familiar, de menor a maior. No caso de igualdade de ingresos, concederase por maior número de membros da unidade familiar. A Comisión de Valoración quedará integrada pola Concelleira delegada da Área de Política Social, que actuará como presidenta, o Xefe de Área de Benestar Social, a Xefa deste Servizo e a técnica responsable do programa. Este órgano colexiado emitirá informe no que se concrete o resultado da avaliación. O/a instrutor/a do procedemento avaliará as solicitudes de conformidade cos criterios e valoración que se determinan na Base décima e fará constar expresamente que, da información que obra no seu poder, despréndese que os beneficiarios cumpren todos os requisitos necesarios para acceder ás subvencións. O/a instrutor/a do procedemento solicitará unha avaliación previa dos/as profesionais responsables das Unidades de Traballo Social, de considerarse necesario. Rematada a instrución do expediente, este remitiráselle á Comisión de Valoración establecida na Base décimo primeira. A proposta de resolución conterá unha relación con todos/as os/as solicitantes que participaron na convocatoria, os/as alumnos/as, renda per cápita, expediente, colexio, curso, concepto (libros, material escolar e comedor) e proposta de resolución das axudas no sentido que proceda (concedido, denegado ou lista de agarda): — Concedidas: sinalarase a subvención individual de cada beneficiario/a, tendo en conta que o importe total das mesmas no pode superar o crédito consignado. — Denegadas: faranse constar sempre as causas de denegación: — Lista de agarda: coa súa correspondente orde, por renda per cápita, de menor a maior. — Os/as beneficiarios/as das axudas escolares de libros, material escolar (ata o 15 de decembro) e comedor (durante todo o curso) que se atopen en lista de agarda, pasarán a ser concedidas sempre que exista credito orzamentario. A Xunta de Goberno Local, por proposta da instrutora do procedemento e previo informe da Comisión de Valoración, acordará a aprobación definitiva das subvencións con cargo á aplicación orzamentaria nº 2310.4810000 (“Becas libros e comedor”) do orzamento de Benestar Social do Concello. Unha vez resolto o procedemento, publicarase na paxina web do Concello, no taboleiro oficial de anuncios da Casa do Concello e nos Centros de Servizos Sociais Municipais a información relativa ás persoas beneficiarias, identificadas co seu DNI/NIE/Pasaporte e ordenados numericamente, co seu estado de concedido, denegado ou lista de agarda e coa súa contía. Ademais, o Concello deberá facilitar a información procedente á Base de Datos nacional de Subvencións (BDNS). Modalidade B) de comedor con carácter excepcional. A Concelleira de Politica Social resolverá a inclusión dos/a alumnos/as na lista de agarda ou a denegación por proposta da instrutora do procedemento e informe da Comisión de Valoración. Trimestralmente darase conta a Xunta de Goberno Local das axudas de comedor nesta modalidade B). — Contía para libros e material escolar: Educación Infantil (3, 4 e 5 anos). 85,00 € / alumno/a. O pagamento destas axudas realizarase dunha soa vez por medio de cheque bancario, tra-la presentación de facturas orixinais. Ditos cheques entregaranse no Departamento de Benestar Social do Concello de Vigo ata o 30 de novembro de 2016. Nos casos especiais, e tendo en conta a situación social da familia subvencionada, o pagamento da axuda farase coa autorización por escrito do beneficiario, ó/á profesional da UTS ou programa correspondente, que disporá o pagamento da contía que se subvenciona directamente ó establecemento subministrador do material escolar. Nos supostos en que os pais compren os libros nos centros escolares, deberán acreditar o pagamento presentando o certificado do devandito centro, debidamente asinado, onde se recolla a identificación do/a pai/nai/titor (solicitante da axuda), alumno/a, importe e concepto. — Contía para comedor: O prezo da praza de comedor será comunicado polo centro escolar ó Departamento de Benestar Social do Concello, unha vez deducidas as subvencións recibidas ou pendentes de recibir para a mesma finalidade. A axuda municipal de comedor, por mes e alumno/a, será como máximo de corenta e un euros (41€), agás nos meses de decembro e abril, que se pagarán vinte e oito euros con setenta céntimos (28,70€), o 70%, por ter menos días lectivos. A diferencia, de existir, entre o prezo da praza do comedor e a axuda municipal deberá ser pagada polo pai, nai ou titor. — Pagamento das axudas de comedor ás entidades colaboradoras e seguimento: As axudas concédense ás familias e pagaranse ós centros, que actuarán como entidades colaboradoras nos termos previstos na L.38/2003, do 17 de novembro, xeral de subvencións e na L.9/2007, do 13 de xuño, de subvencións de Galicia. Os centros asumen o compromiso de xestionar a aplicación dos fondos de acordo coa súa finalidade, responsabilizándose de comunicar mensualmente as baixas e os traslados dos/as alumnos/as beneficiarios/as ó Departamento de Benestar Social. O pagamento das axudas de comedor realizarase mediante transferencia desde a conta habilitada do Departamento de Benestar Social á conta corrente que indique cada un dos centros educativos cos que se conveña a colaboración para a xestión destas axudas. A xustificación dos ingresos na entidade colaboradora acreditarase mediante o soporte documental da transferencia. O pagamento ós centros educativos farase en tres (3) prazos: — Primeiro pagamento (setembro-decembro), ata unha porcentaxe máxima do 40% do importe correspondente á resolución das axudas de comedor de cada centro educativo, aprobada pola Xunta de Goberno Local. Pagarase de xeito anticipado antes da finalización do cuadrimestre. — Segundo pagamento (xaneiro-marzo), ata unha porcentaxe máxima do 80% de todas as axudas concedidas para o curso escolar e previo reaxuste das cantidades do primeiro pagamento. Pagarase de xeito anticipado antes da finalización do trimestre. — Terceiro pagamento (abril-xuño), unha vez rematado o curso escolar reaxustaranse os pagamentos a cada centro educativo ata completar o 100% do importe total de todas as axudas de comedor concedidas a cada centro educativo, tendo que reintegrar, de ser o caso, as cantidades pagadas anticipadamente polo Concello das axudas concedidas ós/ás alumnos/as que non utilizaron o servizo de comedor. No segundo e terceiro pagamento reaxustaranse as axudas de comedor nos centros educativos debido ós seguintes motivos: O Departamento de Benestar Social, comprométese a enviar a cada centro escolar a mes vencido, os listados actualizados dos/as alumnos/as subvencionados/as de comedor, unha vez recibidas as incidencias mensuais dos colexios e a comunicar as novas altas, se as houber. As direccións dos centros emitirán dúas certificacións ó longo do curso escolar nas que se fará constar a utilización do servizo de comedor por parte dos/as alumnos/as beneficiarios/as e a aplicación dos fondos recibidos ó pagamento dos servizos de comedor. A primeira certificación xustificará os fondos das axudas de comedor do primeiro cuadrimestre do curso (setembro-decembro), achegando os listados de sinaturas dos pais, nais e/ou titores. A segunda certificación emitirase á finalización do curso, achegando os listados de sinaturas do período xaneiro-xuño. O prazo de resolución e de notificación das reclamacións non excederá de seis meses contados desde o inicio do prazo de presentación de solicitudes. A resolución do procedemento de reclamación notificaráselle ós interesados conforme ó previsto nos arts.58 e ccdtes. da Lei 30/1992, de 26 de novembro de Réxime Xurídico das Administracións Públicas e do Procedemento Administrativo Común. O vencemento do prazo máximo sen terse notificada a resolución lexítima ós interesados para entender desestimada por silencio administrativo a solicitude de concesión da axuda. Contra estas Bases e as resolucións administrativas que se adopten na súa execución poderá interpoñerse, potestativamente, recurso de reposición perante o mesmo órgano que as ditou no prazo dun mes ou, directamente, recurso contencioso-administrativo perante os xulgados do contencioso-administrativo de Vigo, no prazo de dous meses. Os prazos contaranse a partir do día seguinte ó das respectivas publicacións oficiais. Serán obrigas dos/as beneficiarios/as das subvencións, ademais das previstas nestas Bases e das sinaladas no Art.11 da Lei 9/2007, de subvencións de Galicia, as seguintes: No caso das axudas de libros e material escolar, revogarase a subvención concedida cando esta non fose destinada ó fin para a que foi concedida. No caso de axudas para comedor, cando o Concello teña coñecemento da ausencia sen causa xustificada dun/ha alumno/a, por un período continuado de catro días ou tres alternos no período dun mes, poderá sancionarse coa suspensión temporal ou definitiva para o curso. A suspensión comezará sempre o primeiro día do mes e, de tratarse dunha suspensión temporal, o reinicio será tamén a primeiros do mes estipulado. Serán tamén de aplicación todas as demais causas de reintegro que contén o Título II da Lei 38/2003, do 17 de novembro, xeral de subvencións. En todo aquilo non previsto nas presentes Bases, serán de aplicación as normas básicas da Lei xeral de subvencións e da Lei de subvencións de Galicia sobre causas de invalidez (Arts.36 LXS e 32 LSG), causas e réxime de reintegro da subvencións (Arts.37 LXS e 33 LSG), réxime de infraccións e sancións en materia de subvencións e, en xeral, con carácter pleno ou supletorio, no non previsto, a Lei xeral de subvencións e o seu regulamento de desenvolvemento, a lexislación básica do Estado de réxime local, a Lei 9/2007, de subvencións de Galicia; as Bases de execución do orzamento do Concello de Vigo, as restantes normas de dereito administrativo e, no seu defecto, as normas de dereito privado.